โกสินธุ์ตัดตอนมือดีสั่งคุกคามวิทยุชุมชน
ประชาไท-19 พ.ค. 48 เมื่อมีคนแจ้งมาตำรวจก็ต้องเข้าไปดูแล ซึ่งเราไม่สามารถรู้ว่าคลื่นดังกล่าวมีแรงส่งเกินอย่างไร ผิดอย่างไร เพราะไม่มีกฎหมายตรวจสอบในตรงนี้ แต่ทว่ามันมีหลักเกณฑ์ชั่วคราวที่ควบคุมอยู่ เมื่อผิดตำรวจก็ต้องดำเนินคดี ฉะนั้นที่พูดกันว่าเป็นการคุกคามหรือใช้อำนาจหน้าที่ในการเลือกปฏิบัติจึงไม่เป็นความจริง พล.ต.ต.โกสินทร์ หินเธาว์ ผู้บังคับการตำรวจนครบาล 5 (ผบก.น.5) กล่าว ช่วงเช้าวันนี้ที่รัฐสภา พล.ต.ต.โกสินทร์ หินเธาว์ ผบก.น.5 ได้เข้าชี้แจงต่อคณะกรรมาธิการพัฒนาสังคมและความมั่นคงแห่งมนุษย์ วุฒิสภา (กมธ.วุฒิฯ) กรณีมีตำรวจเข้าบุกตรวจสถานีวิทยุชุมชน เอฟ.เอ็ม. 92.25 ว่า การกระทำดังกล่าวไม่ได้เป็นการใช้อำนาจรัฐในทางมิชอบ แต่เป็นการทำตามหลักเกณฑ์บ้านเมือง พล.ต.ต.โกสินทร์ กล่าวว่า เนื่องจากมีการแจ้งเตือนจากเจ้าหน้าที่ของกรมประชาสัมพันธ์ว่า วิทยุชุมชนคนรักประชาธิปไตย เอฟ.เอ็ม.92.25 เมกกะเฮิร์ต ได้ทำผิดกฎในข้อตกลงของการทำวิทยุชุมชนในข้อที่ 8 คือใช้กำลังส่งมากว่า 30 วัตต์ และมีความสูงของเสาส่งสัญญาณไม่เป็นไปตามข้อกำหนดที่ให้สูงจากพื้นดิน 30 ม. ทำให้มีรัศมีกำลังส่งไปรบกวนคลื่นวิทยุการบิน ตนจึงโทรไปที่ผู้กำกับของสน.ทุ่งมหาเมฆให้เข้าไปตรวจตรา พล.ต.ต.โกสินทร์ กล่าวต่อว่า ส่วนตำรวจที่เข้าไปดูแลนั้นเป็นตำรวจจราจรในท้องที่ ไม่ได้มาจากทางสน.ทุ่งมหาเมฆหรือทางตน ทั้งนี้การเข้าตรวจสถานีวิทยุชุมชนเอฟ.เอ็ม. 92.25 ได้มีการประ สานให้เจ้าหน้าที่บนตึกรับทราบแล้ว ดังนั้นจึงอยากชี้แจงว่าการตรวจค้นในครั้งนี้ไม่ได้ทำด้วยความเจาะจง ส่วนความผิดที่เห็นและดำเนินการได้มีเพียงอย่างเดียวคือเรื่องความสูงเสา ที่มีการติดตั้งที่ชั้นที่ 37 มิใช่การติดตั้งที่พื้นดินตามข้อกำหนด ส่วนความผิดอย่างอื่นไม่สามารถตรวจสอบได้ เพราะตำรวจไม่สามารถวัดกำลังคลื่นที่ใช้ส่งและรัศมีในการรับคลื่นได้ ด้านประธาน กมธ.วุฒิฯ นายแพทย์นิรันดร์ พิทักษ์วัชระ สว. จ.อุดรธานี กล่าวว่า ในที่ประชุมยังมีข้อกังขาเกี่ยวกับคำชี้แจงของพล.ต.ต.โกสินทร์ เพราะจากคำชี้แจงนั้นไม่สามารถระบุได้ว่าเจ้าหน้าที่จากกรมประชาสัมพันธ์ที่แจ้งมานั้นคือใคร และการเข้าไปตรวจจับคลื่นวิทยุชมชนนี้ตามหลักแล้วมิใช่หน้าที่ของตำรวจ แต่จะเป็นหน้าที่ของคณะกรรมการกิจการโทรคมนาคมแห่งชาติหรือกทช. ที่คอยตรวจสอบดูแลอยู่แล้ว จึงทำให้คนทั่วไปเข้าใจได้ว่าการกระทำในลักษณะเช่นนี้เป็นการกระทำที่เลือกปฏิบัติ และดูเหมือนเป็นการตัดช่องทางที่นำไปสู่ตัวผู้สั่งการในเรื่องนี้ได้ เนื่องจากไม่ทราบว่าคนที่แจ้งคือใคร อีกทั้งยังมีประเด็นในเรื่องของการเป็นวิทยุชุมชนที่ทำการวิพากษ์วิจารณ์รัฐบาลทำให้ถูกสั่งปิดอีกด้วย พล.ต.อ.ประทิน สันติประภพ สว.กรุงเทพฯหนึ่งในกมธ.วุฒิฯ กล่าวว่า ที่จริงควรให้เจ้าหน้าของกรมประชาสัมพันธ์เข้าไปดูแลมากกว่า และตำรวจเองต้องพึงสังวรด้วยว่าควรทำงานตามใบสั่งที่ควรทำ เพราะจะทำให้วงการตำรวจเสื่อมเสียและดูไม่ดีในสายตาของประชาชน ด้านนายเจิมศักดิ์ ปิ่นทอง สว.กรุงเทพฯ โฆษกในที่ประชุม กล่าวชี้แจงตัวเองต่อที่ประชุมในเรื่องของความสัมพันธ์ที่มีต่อคลื่นวิทยุชุมชน 92.25 และพล.ต.ต.โกสินทร์ ว่า ตนเองไม่เคยเป็นผู้จัดรายการที่สถานีดังกล่าว จะเป็นแค่ผู้ถูกเชิญไปสัมภาษณ์เท่านั้น ส่วนความสัมพันธ์กับพล.ต.ต.โกสินทร์ เป็นเรื่องของการเป็นตำรวจคุ้มครองเมื่อเกิดเหตุการณ์ระเบิดบ้านที่ผ่านมา 
ประชาไท-19 พ.ค. 48 เมื่อมีคนแจ้งมาตำรวจก็ต้องเข้าไปดูแล ซึ่งเราไม่สามารถรู้ว่าคลื่นดังกล่าวมีแรงส่งเกินอย่างไร ผิดอย่างไร เพราะไม่มีกฎหมายตรวจสอบในตรงนี้ แต่ทว่ามันมีหลักเกณฑ์ชั่วคราวที่ควบคุมอยู่